VGI ฟุ้งสื่อโฆษณาในต่างจังหวัดมาแรง ตั้งหอนาฬิกาติด LED เพิ่มอีก 5 แห่ง
VGI ฟุ้งสื่อโฆษณาในต่างจังหวัดมาแรง ตั้งหอนาฬิกาติด LED เพิ่มอีก 5 แห่ง อยู่ระหว่างศึกษาเพิ่มอีก 3 แห่ง
15 ต.ค. 2558

นายมารุต อรรถไกวัลวที กรรมการบริหารและกรรมการผู้อำนวยการใหญ่ บริษัท วีจีไอ โกลบอล มีเดีย จำกัด (มหาชน) หรือ VGI เปิดเผยว่า หลังจากบริษัทได้จับมือกับพันธมิตรเพื่อรุกขยายสื่อนอกที่อยู่อาศัยในตลาดต่างจังหวัดในรูปแบบ Midas Clock Tower ซึ่งเป็นหอนาฬิกาติดตั้งจอภาพ LED ตามหัวเมืองใหญ่ 10 จังหวัด ตามแหล่งชุมชนเพื่อใช้บอกข้อมูลข่าวสารให้แก่คนในท้องถิ่น
โดยพบว่าโครงการดังกล่าวประสบความสำเร็จเป็นอย่างมาก เนื่องจากสื่อดังกล่าวมีจุดเด่นที่ลูกค้าสามารถทำ Local Marketing หรือการทำการตลาดเฉพาะคนในพื้นที่ รวมถึงสามารถเลือกใช้ภาษาท้องถิ่นเพื่อสื่อสารข้อมูลข่าวสาร โปรโมชั่นสินค้า เจาะกลุ่มเป้าหมายในท้องถิ่นได้อย่างมีประสิทธิภาพมากยิ่งขึ้น
ทั้งนี้จากความสำเร็จดังกล่าว บริษัทจึงร่วมกับพันธมิตรขยายพื้นที่สื่อโฆษณารูปแบบ Midas Clock Tower เพิ่มเติมอีก 5 แห่งตามหัวเมืองใหญ่ ได้แก่ ภูเก็ต สุราษฎร์ธานี หัวหิน ลำพูน พระนครศรีอยุธยา นอกจากนี้ยังได้ศึกษาความเป็นไปได้การลงทุนเพิ่มพื้นที่สื่อโฆษณาในต่างจังหวัดอีก 3 แห่ง ได้แก่ เชียงราย นครราชสีมาและอุบลราชธานีอีกด้วย
“หลังจากที่เราได้เริ่มขายสื่อโฆษณา Midas Clock Tower ในต่างจังหวัดพบว่า ลูกค้าให้ความสนใจจองพื้นที่ซื้อสื่อโฆษณาเป็นจำนวนมาก เพื่อใช้เป็นช่องทางในการสื่อสารไปยังกลุ่มผู้บริโภคเป้าหมายในท้องถิ่น เราจึงเร่งขยายโครงการดังกล่าวไปยังหัวเมืองใหญ่ในต่างจังหวัดเพิ่มเติม ซึ่งมั่นใจว่าจะได้รับการตอบรับที่ดีจากลูกค้าเช่นเดิม”นายมารุต กล่าว 
สำหรับกรณีที่ภาครัฐมีนโยบายออกกฎหมายควบคุมการโฆษณาประชาสัมพันธ์ภาครัฐ ซึ่งหากมีการออกกฎหมายมาบังคับใช้จริงนั้น ทาง VGI มองว่านโยบายดังกล่าวจะไม่ส่งผลกระทบต่อผลการดำเนินงานของบริษัทแต่อย่างใด เนื่องจากแต่ละปี VGI มีสัดส่วนรายได้ที่มาจากงบสื่อโฆษณาประชาสัมพันธ์จากหน่วยงานภาครัฐเฉลี่ยต่ำกว่า 0.5% หรือคิดเป็นรายได้เฉลี่ยต่อปีอยู่ที่ 10-20 ล้านบาทเท่านั้น ซึ่งถือเป็นเม็ดเงินรายได้จำนวนน้อยมากเมื่อเทียบกับผลการดำเนินงานรวมทั้งปีของบริษัทฯ